b'\n_START_ARTICLE_\nKyklooppi (mytologia)\n_START_PARAGRAPH_\nKykloopit (kreikaksi \xce\x9a\xcf\x8d\xce\xba\xce\xbb\xcf\x89\xcf\x88) olivat kreikkalaisessa mytologiassa j\xc3\xa4ttil\xc3\xa4isi\xc3\xa4, joilla oli vain yksi silm\xc3\xa4 keskell\xc3\xa4 otsaa. _NEWLINE_Kolme ensimm\xc3\xa4ist\xc3\xa4 kyklooppia olivat Uranoksen ja Gaian lapsia. Uranos pelk\xc3\xa4si kyklooppien voivan syrj\xc3\xa4ytt\xc3\xa4\xc3\xa4 h\xc3\xa4net ja karkotti ne Tartarokseen. Kronos p\xc3\xa4\xc3\xa4sti kykloopit ulos syrj\xc3\xa4ytetty\xc3\xa4\xc3\xa4n Uranoksen ja anastettuaan t\xc3\xa4lt\xc3\xa4 vallan. Ennen pitk\xc3\xa4\xc3\xa4 h\xc3\xa4n alkoi kuitenkin is\xc3\xa4ns\xc3\xa4 tavoin pel\xc3\xa4t\xc3\xa4 kyklooppien vallankaappausyrityst\xc3\xa4 ja sy\xc3\xb6ksi ne takaisin Tartaroksen kuiluihin._NEWLINE_Kykloopit auttoivat Olympoksen jumalia taisteluissa titaaneja vastaan. Kun Kronos kukistui, Zeus vapautti kykloopit ja kiitollisuuttaan kykloopit takoivat Zeukselle ja h\xc3\xa4nen veljilleen ainutlaatuisia esineit\xc3\xa4, kuten Zeuksen salamat, Poseidonin kolmik\xc3\xa4rjen ja Haadeksen n\xc3\xa4kym\xc3\xa4tt\xc3\xb6m\xc3\xa4ksi tekev\xc3\xa4n kyp\xc3\xa4r\xc3\xa4n._NEWLINE_Kykloopit olivat hyvin taitavia seppi\xc3\xa4 ja heid\xc3\xa4n v\xc3\xa4itettiin rakentaneen Mykenen ja Tirynsin muurit. He olivat my\xc3\xb6s raakoja ja villej\xc3\xa4 lammaspaimenia, jotka saattoivat sy\xc3\xb6d\xc3\xa4 ep\xc3\xa4onnisia ihmisi\xc3\xa4. Jotkut kykloopit olivat merenjumala Poseidonin j\xc3\xa4lkel\xc3\xa4isi\xc3\xa4, kuten Odysseiassa esiintynyt kyklooppi Polyfemos, jonka vangiksi Odysseus joutui. Muinaiset roomalaiset uskoivat kyklooppien ty\xc3\xb6skentelev\xc3\xa4n Sisiliassa Etna-tulivuoren uumenissa Vulkanuksen johdolla.'